Document ID: 32011R0361

KOMISIJOS ĮGYVENDINIMO REGLAMENTAS (ES) Nr. 361/2011
2011 m. balandžio 13 d.
dėl leidimo naudoti Enterococcus faecium NCIMB 10415 kaip mėsinių viščiukų pašarų priedą (leidimo turėtojas - DSM Nutritional products Ltd, atstovaujamas DSM Nutritional Products Sp. z o.o), kuriuo iš dalies keičiamas Reglamentas (EB) Nr. 943/2005
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
kadangi:
(1)
Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo ir nustatytas tokio leidimo suteikimo pagrindas bei tvarka. Minėto reglamento 10 straipsnyje nurodyta, kad reikia iš naujo įvertinti priedus, kuriuos leista naudoti remiantis Tarybos direktyva 70/524/EEB (2).
(2)
Remiantis Direktyva 70/524/EEB, leidimas neribotą laiką naudoti preparatą Enterococcus faecium NCIMB 10415 kaip veršelių iki šešių mėnesių pašarų priedą buvo suteiktas Komisijos reglamentu (EB) Nr. 1288/2004 (3), kaip mėsinių viščiukų ir penimų kiaulių pašarų priedą - Komisijos reglamentu (EB) Nr. 943/2005 (4), kaip paršavedžių pašarų priedą - Komisijos reglamentu Nr. 1200/2005 (5), kaip paršelių pašarų priedą - Komisijos reglamentu Nr. 252/2006 (6) ir kaip kačių bei šunų pašarų priedą - Komisijos reglamentu Nr. 102/2009 (7). Vėliau, vadovaujantis Reglamento (EB) Nr. 1831/2003 10 straipsnio 1 dalies b punktu, šis priedas įtrauktas į Bendrijos pašarų priedų registrą kaip esamas produktas.
(3)
Vadovaujantis Reglamento (EB) Nr. 1831/2003 10 straipsnio 2 dalimi kartu su minėto reglamento 7 straipsniu, buvo pateiktas prašymas iš naujo įvertinti kaip mėsinių viščiukų pašarų priedą naudojamą Enterococcus faecium NCIMB 10415 ir priskirti jį priedų kategorijai „zootechniniai priedai“. Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį.
(4)
Europos maisto saugos tarnyba (toliau - Tarnyba) 2010 m. birželio 22 d. priimtoje nuomonėje (8) padarė išvadą, kad siūlomomis naudojimo sąlygomis Enterococcus faecium NCIMB 10415 neturi nepageidaujamo poveikio gyvūnų ir žmonių sveikatai arba aplinkai ir kad šis preparatas gali padidinti bendrą mėsinių viščiukų svorį. Tarnyba nemano, kad reikėtų nustatyti konkrečius stebėsenos po pateikimo rinkai reikalavimus. Be to, Tarnyba patvirtino pašarų priedo pašaruose analizės metodo taikymo ataskaitą, kurią pateikė Reglamentu (EB) Nr. 1831/2003 įsteigta Europos Sąjungos etaloninė pašarų priedų laboratorija.
(5)
Atlikus Enterococcus faecium NCIMB 10415 vertinimą nustatyta, kad Reglamento (EB) Nr. 1831/2003 5 straipsnyje nustatytos leidimo suteikimo sąlygos yra įvykdytos. Taigi, kaip nurodyta šio reglamento I priede, turėtų būti suteiktas leidimas naudoti minėtą preparatą.
(6)
Suteikus naują leidimą pagal šį reglamentą, reikėtų išbraukti mėsinių viščiukų pašarų priedo Enterococcus faecium NCIMB 10415 įrašą Reglamente (EB) Nr. 943/2005.
(7)
Kadangi leidimo suteikimo sąlygų pakeitimai nėra susiję su sauga, tikslinga numatyti pereinamąjį laikotarpį turimoms premiksų ir kombinuotųjų pašarų atsargoms sunaudoti.
(8)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
I priede nurodytą preparatą, priklausantį priedų kategorijai „zootechniniai priedai“ ir funkcinei grupei „žarnyno floros stabilizatoriai“, leidžiama naudoti kaip gyvūnų pašarų priedą šio reglamento priede nustatytomis sąlygomis.
2 straipsnis
Reglamento (EB) Nr. 943/2005 I priedas pakeičiamas šio reglamento II priedo tekstu.
3 straipsnis
Pagal Direktyvą 70/524/EEB paženklintus premiksus ir kombinuotuosius pašarus, kurių sudėtyje yra Enterococcus faecium NCIMB 10415, galima ir toliau tiekti rinkai ir naudoti, kol baigsis atsargos.
4 straipsnis
Šis reglamentas įsigalioja dvidešimtąją dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. balandžio 13 d.

Labels: 0
17
6